Staking by skoenfabriek duur voortDie toneel by Eddels-skoenfabriek in Pietermaritzburg (Foto: ANA) Polisiebeamptes moes Dinsdag in Pietermaritzburg, KwaZulu-Natal, ingryp toe stakende werkers van ŉ skoenfabriek eiers na persone in die fabriek begin gooi het. Die werknemers is lede van die National Union of Leather and Allied Workers Union (Nulawu), ŉ filiaal van die vakbondfederasie Fedusa. Hulle is deel van ŉ landswye staking en eis ŉ salarisverhoging van 9.5% en langer gesinsverantwoordelikheidverlof. Die werkgewer bied 6.25% aan. Kapt. Khosi Khonjelwayo, woordvoerder van die polisie, het gesê die werkers het eiers gegooi na persone in die Eddels-skoenfabriek. Volgens hom was daar nie enige vandalisme nie. “Die polisie monitor die situasie.” Ashley Benjamin, sekretaris-generaal van Fedusa, het gesê die werkers sukkel finansieel omdat lewenskoste bly styg. Hy het gesê die werkers sal bly betoog totdat daar aan hul eise voldoen word. Volgens hom is die 6.25%-aanbod nie goed genoeg nie, omdat die werkers hul salarisse grootliks slegs aanwend vir vervoer en kos. “As mens net die verhogings in BTW, brandstof en kos in ag neem, kan mens sien dat die werkers sukkel. Al hulle geld gaan basies net daarvoor om werk toe te kan gaan,” het hy gesê. Alhoewel hulle met die staking voortgaan, is hulle egter oop vir onderhandelings. Die stakers het almal geld bymekaargemaak en die eiers by ŉ nabygeleë supermark gaan koop.